ورده‌واڵه

دڵی شاعیر

دڵی شاعیر وه‌کو ئاوێنه ده‌چێ

گوڵه‌که‌م تۆ دڵه‌که‌م مه‌شکێنه

ڕاسته زۆر ناسکه ئه‌مما که شکا

وه‌کو خه‌نجه‌ر ده‌بڕێ ئاوێنه

بۆ چمن

ئه‌ی خودای گه‌وره خالیقی بێ چون

ئه‌ی ئه‌وه‌ی دات به‌ئێمه زار و قوون

یا ئه‌وان بگره یا بکه تێرم

تێر نه‌بم بۆ چمن سه‌ر و ژێرم

بۆ کچه کوردێک

کچه کوردێکی نه‌شمیل و له‌باری

به‌وه‌ی نییه ماوه‌یێکه چوویه شاری

ئه‌گه‌ر پێت خوشه هه‌روا بتپه‌رستم

نه‌که‌ی لاده‌ی له‌ دابی کورده‌واری

دیلی دیل

ئه‌سیری بسکی ئاڵۆزی کچه کوردێکی نه‌شمیلم

ته‌ماشا که‌ن چ سه‌یرێکه به‌ده‌ستی دیله‌وه دیلم

شنه

شنه نه‌بزێوی سه‌ری بسکی ڕه‌شی

که له‌سه‌ر ڕوومه‌تی ئارامی گرت

گوی مه‌ده ئه‌و قسه کۆنه‌ی که ده‌ڵێ :

له‌شکری کافره ئێسلامی گرت

په‌ری ئازادی

شینم گه‌لێک گێڕا و شادیم که‌م دیوه

خۆشی ده‌ڵێن هه‌یه ، به‌ڵام نه‌مدیوه

هه‌ڵوه‌دا بووم له دووی په‌ری ئازادی

تووشی نه‌بووم نه له‌و‌دیو نه له‌مدیوه